Svjetska banka: Izložba Mostovi razumjevanja - 2003-06-12
BiH je ove i naredne sedmice osobito prisutna u ekonomsko-političkim, i u kulturnim krugovima Washingtona.
Mostovi razumjevanja publici otvaraju prozor u raznolikost umjetnika i njihove tehnike, te bogato kulturno nasljeđe BiH. Cilj izložbe, koja je otvorena u predsjedničkoj galeriji Svjetske banke i koja sadrži djela 17 talentiranih mladih umjetnika BiH, zajedno s izborom slika troje američkih umjetnika, te izborom slika profesora Dževada Hoze iz stalne postavke Svjetske banke, je približiti dvije zemlje kroz jezik vizuelne umjetnosti. Izložba je slavljenje prijateljstva i suradnje u izgradnji mostova razumjevanja između Sjedinjenih država i BiH kroz njihov umjetnički izražaj. Uz konstataciju da su izložena djela umjetnika iz svih dijelova BiH, kao i umjetnika iz Sjedinjenih država, direktorica Svjetske banke za jugoistočnu Evropu, Orsalia Kalantzopoulos, naglašava: Ova izložba predstavlja iskazivanje pozitivnog načina razmišljanja i evoluciju ka kreativnosti ljudi iz BiH ka ostatku svijeta. Ona je važna i za Svjetsku banku jer ovdje, u njen centar, donosimo kreativni duh ovih mladih umjetnika, iskazujući kako na izuzetan način ti talentirani ljudi mogu izraziti svoja osjećanja kroz vizuelnu umjetnost, kaže gospođa Kalantzopolous. Ističući da je ova izložba početak sveobuhvatnijeg kulturnog predstavljanja BiH u Washingtonu i New Yorku, ambasador BiH i Ujedinjenim narodima Mirza Kušljugić kaže da ona predstavlja i jačanje veza s važnim američkim i međunarodnim institucijama u ta dva grada. Umjetnost je integralni dio razvoja jedne zemlje, i način da se kroz nju shvati narod i kultura jedne zemlje. Među slikama talentiranim mladih umjetnika izložena su i djela Iris Kulušić iz Prijedora, koja kaže da je njena najveća trenutna inspiracija nostalgija. Tu su i djela američke slikarke Toby Schneier, koja kaže da njene slike liče samom životu, i objašanjava šta za nju znače Mostovi razumjevanja: Mislim da se radi o ljudima, o ljudima koji se spajaju i shvataju jedni druge, koji shvataju različite kulture, različita osjećanja srca, kaže Toby Schneier. Djela na ovoj izložbi su kristalno čisti primjeri dinamike, kreativnosti i raznolikosti stilova kojima svaki od umjetnika donosi vlastitu umjetničku priču očuvanja i ponosa za svoje bogato kulturno nasljeđe.